এক নজরে
স্থানীয় সরকার প্রকৌশল অধিদপ্তর (এলজিইডি) বাংলাদেশের বড় সরকারী প্রতিষ্ঠানগুলির একটি, যার উপরে স্থানীয় পর্যায়ে পল্লী, নগর ও ক্ষুদ্রাকার পানি সম্পদ অবকাঠামো উন্নয়ন কর্মসূচীর পরিকল্পনা প্রণয়ন ও বাস্তবায়নের দায়িত্ব অর্পিত। প্রতিষ্ঠানটি প্রকল্প বাস্তবায়ন প্রক্রিয়ার সকল স্তরে জনগণের সক্রিয় অংশগ্রহণ ও বটম-আপ পরিকল্পনা নিশ্চিত করার জন্য স্থানীয় অংশীদারদের নিয়ে কাজ করে। এলজিইডির মূল উন্নয়ন কার্যক্রমের উদ্দেশ্য হল অংশীদারদের দক্ষতা বৃদ্ধি ও স্থানীয় অবকাঠামোগত সেবা প্রদানের মাধ্যমে দেশের আর্থ-সামাজিক অবস্থার উন্নয়ন করা। স্থানীয় পর্যায়ে কর্মসংস্থানের সুযোগ সৃজনে এলজিইডি শ্রম-ঘন প্রযুক্তি প্রসারে অগ্রাধিকার প্রদান করে এবং যথাযথ গুণগত মান বজায় রেখে প্রকল্প বাস্তবায়ন করে সর্বোত্তম পর্যায়ে রাখার জন্য নির্মান ও রক্ষণাবেক্ষণ কাজে স্থানীয় উপকরণ ব্যবহার করে। এলজিইডি বিস্তৃত ও বহুমূখী কর্মসূচীতে যথাঃ সড়ক নির্মান, সেতু/কালভার্ট নির্মান, বাজার উন্নয়ন, জনসংহতি বৃদ্ধি, ক্ষমতায়ন এবং পরিবেশ সংরক্ষণে কাজ করে। এলজিইডি’র প্রাতিষ্ঠানিক সূচনা হয়েছিল বিংশ শতাব্দির ষাটের দশকের গোড়ার দিকে পূর্ত কর্মসূচী বাস্তবায়নের মাধ্যমে, যেখানে পল্লী পূর্ত কর্মসূচী (RWP), থানা সেচ কর্মসূচী (TIP) এবং থানা প্রশিক্ষণ ও উন্নয়ন কেন্দ্র (TTDC) অন্তর্ভূক্ত ছিল। ঊনিশ’ সত্তরের দশকে স্থানীয় সরকার, পল্লী উন্নয়ন ও সমবায় মন্ত্রণালয় (MLGRD&C) এর স্থানীয় সরকার বিভাগে (LGD) একটি ‘সেল’ প্রতিষ্ঠিত হয়, যা দেশব্যাপী পূর্ত কর্মসূচী পরিচালনার জন্য ১৯৮২ সালে উন্নয়ন বাজেটের আওতায় ওয়ার্কস প্রোগ্রাম উইং-এ রুপ লাভ করে। ১৯৮৪ সালের অক্টোবরে উক্ত উইং রাজস্ব বাজেটের আওতায় স্থানীয় সরকার প্রকৌশল ব্যুরো (এলজিইবি) রূপে পুনর্গঠিত হয়। ১৯৯২ সালের আগস্টে এলজিইবি কে স্থানীয় সরকার প্রকৌশল অধিদপ্তর (এলজিইডি) হিসাবে উন্নীত করা হয়। এলজিইডি একটি অত্যন্ত বিকেন্দ্রীকৃত প্রতিষ্ঠান, যেখানে জনবলের আটানব্বই শতাংশই মাঠ পর্যায়ে কাজ করে। প্রধান প্রকৌশলী প্রতিষ্ঠানটির প্রধান, যার কাজে বার   জন অতিরিক্ত প্রধান প্রকৌশলীসহ বিভিন্ন স্তরের জনবল সহায়তা করেন। প্রতিষ্ঠানটির সদর দপ্তর ও মাঠ পর্যায়ে ১১১৮৪ জন স্থায়ী জনবল আছে। 

